钦定古今图书集成/明伦汇编/氏族典/第257卷 > 王始
## 钦定古今图书集成/明伦汇编/氏族典/第257卷 > 王始

按《南燕录》：始，莱芜人德，建平四年以妖术惑众，至数
千人，聚于太山莱芜谷，自称太平皇帝，署置公卿百
官，号其父固为太上皇，兄林为征东将军，弟泰为征
西将军。德遣车骑将军桂阳王镇讨擒之，斩于都市。
临刑，人皆骂之曰：“何为妖妄，自贻族灭。”或问其父兄
今并何在，始曰：“太上皇帝蒙尘于外，征东、征西，乱兵
所害，朕躬虽存，复何聊赖！”其妻赵氏怒之曰：“君正坐
此口过，以至于此，奈何临死复尔狂言！”始曰：“皇后何
不达天命？自古岂有不破之家，不亡之国邪！”行刑者
以刀镮筑之，始仰视曰：“朕即崩矣！”终不改帝号也。德
闻而笑之，谓左右曰：“荧惑之人，死犹狂语，何可不杀？”